Hvad koster 120Hz på batteriet? Det viser ny test

En af de spændende funktioner i den nyligt lancerede Samsung Galaxy S20 Ultra er skærmens opdateringshastighed på hele 120Hz. Samsung har samtidig udrustet mobilen med et voldsomt 5.000 mAh-batteri for at kompensere – og det lader til at være en rigtig god ide.

Websitet Tom’s Guide har udsat batteriet i Galaxy S20 Ultra for diverse pinsler de seneste dage og umiddelbart er resultatet ret godt; Bruger man de automatiske indstillinger, kan man klemme knapt 12 timers aktiv tid ud af telefonen (11 timer og 58 minutter).

I testen har Tom’s-testerne opladt telefonen til 100 procent og surfet kontinuerligt på en 5G-forbindelse indtil batteriet gav op.

Det interessante er den forskel, der er på målingerne, når 120Hz funktionen er slået til. Den lille manøvre koster knapt tre timer på batterilevetiden. Her er en oversigt over forskellige telefoner, som sitet har testet på samme måde:

Mobiltelefon | Batterilevetid | Batteristørrelse
Samsung Galaxy S20 Ultra (60Hz) | 11:58 | 5.000 mAh
Samsung Galaxy S20 Ultra (120Hz) | 9:13 | 5.000 mAh
Samsung Galaxy S10 Plus | 12:35 | 4.100 mAh
Apple iPhone 11 Pro Max | 11:54 | 3.969 mAh
Apple iPhone 11 | 11:16 | 3.190 mAh
Samsung Galaxy Note 10 Plus | 10:47 | 4.300 mAh
Google Pixel XL | 9:42 | 3.700 mAh

En anden ting, der er værd at bemærke er, at testen af Samsung Galaxy S20 Ultra er foretaget via en 5G-forbindelse, der er mere sulten efter strøm end en 4G-forbindelse. Det taler til S20’erens store fordel, hvis man bruger telefonen herhjemme (indtil 5G-netværkene er oppe at køre).

Nu er der naturligvis ingen mennesker, der bruger deres telefon uafbrudt i 12 timer, men testen viser trods alt den forskel, der er på 60Hz og 120Hz.

Vi har også Galaxy S20 Ultra på testbænken i er klar med en anmeldelse af telefonen inden for få dage.

Hvad koster 120Hz på batteriet? Det viser ny test